               IL-KUMMISSJONI EWROPEA
            Brussell, 9.6.2017
            COM(2017) 297 final
            2017/0127(CNS)
            Proposta għal
            DEĊIŻJONI TAL-KUNSILL
            li temenda d-Deċiżjoni tal-Kunsill Nru 189/2014/UE li tawtorizza lil Franza tapplika rata mnaqqsa ta’ ċerti taxxi indiretti fuq ir-rum “tradizzjonali” prodott fil-Guadeloupe, fil-Guyana Franċiża, fil-Martinique u fir-Réunion u li tħassar id-Deċiżjoni 2007/659/KE

               MEMORANDUM TA’ SPJEGAZZJONI

               Ir-rum tradizzjonali tar-reġjuni Franċiżi ultraperifiċi ilu mill-1923 suġġett għal reġim ta’ dazju tas-sisa speċifiku fis-suq kontinentali ta’ Franza. Dan jirrifletti strateġija ta’ għajnuna fiskali li twaqqfet żmien ilu għaliex ġie nnutat li, apparti fis-snin eċċezzjonali ta’ tkabbir qawwi, is-suq dinji tar-rum jikber b’rata pjuttost regolari (ta’ madwar +/- 3,2%) u twaqqfet ukoll biex il-kwantitajiet eliġibbli li jgawdu minn dan ir-reġim ta’ dazju tas-sisa speċifiku jibqgħu jaqblu ma’ dan it-tkabbir għas-salvagwardja tal-kompetittività tas-settur tal-kannamiela, iz-zokkor, u r-rum fir-reġjuni Franċiżi ultraperifiċi. Sa mill-ħolqien tas-suq intern u l-armonizzazzjoni tad-dazji tas-sisa fl-Ewropa, dan ir-reġim ta’ dazju speċifiku tkompla bl-approvazzjoni tal-Unjoni Ewropea.  Din is-sistema attwali ġiet awtorizzata biex tkompli titħaddem bid-Deċiżjoni Nru 2002/166/KE tat-18 ta’ Frar 2002 li tawtorizza lil Franza biex testendi l-applikazzjoni ta’ rata ta’ sisa mnaqqsa fuq ir-rum “tradizzjonali” li huwa prodott fid-Dipartimenti Franċiżi extra-Ewropej
                  1
                [traduzzjoni mhux uffiċjali] biex jitqiesu r-reviżjoni tal-organizzazzjoni tas-suq komuni fis-settur taz-zokkor fl-2001, u t-tneħħija tal-protezzjoni doganali tax-xorb alkoħoliku fl-2003. Id-Deċiżjoni Nru 2002/166/KE tagħmel l-osservazzjoni wkoll li l-miżuri komunitarji u nazzjonali li diġà ttieħdu biex tittejjeb il-kompetittività tas-settur tal-kannamiela, iz-zokkor u r-rum fir-reġjuni ultraperifiċi ta’ Franza mhux dejjem ikunu biżżejjed waħedhom biex iwasslu għal livell ta’ kompetittività li tippermetti li Franza taddatta d-dazju fuq ir-rum tradizzjonali li jiġi prodott fid-dipartimenti extra-Ewropej tagħha.

               Id-Deċiżjoni Nru 2002/166/KE poġġiet limitu ta’ 90 000 ettolitru fuq il-kwantità ta’ alkoħol pur li jista’ jgawdi minn rata ta’ sisa mnaqqsa kull sena, li kien jaqbel mal-flussi kummerċjali rreġistrati fis-snin qabel ma ġiet adottata d-Deċiżjoni, mingħajr ma tqieset rata ta’ tkabbir. L-awturi tad-Deċiżjoni Nru 2002/166/KE kienu tal-fehma li biex tinħoloq klima ta’ sikurezza ġuridika għall-atturi ekonomiċi fis-settur tal-kannamiela, iz-zokkor u r-rum u biex dawn iħallsu l-ispejjeż kollha tat-tagħmir u tal-bini meħtieġa għall-produzzjoni, kien biżżejjed jekk id-dazju mnaqqas jiġi ffissat fuq 90 000 ettolitru fis-sena għal seba’ snin, bejn l-1 ta’ Jannar 2003 u l-31 ta’ Diċembru 2009.

               Fir-realtà, il-Kunsill diġà emenda d-Deċiżjoni Nru 2002/166/KE permezz tad-Deċiżjoni Nru 2007/659/KE
                  2
                tad-9 ta’ Ottubru 2007; f’din l-aħħar Deċiżjoni l-limitu ta’ alkoħol pur fis-sena li jgawdi mid-dazju mnaqqas ġie emendat b’applikazzjoni retroattiva għal 108 000 ettolitri mill-1 ta’ Jannar 2007 sal-31 ta’ Diċembru 2012. Il-premessa 9 tad-Deċiżjoni Nru 2007/659/KE ssemmi wkoll li “huwa biss is-suq kontinentali fi Franza, fejn ir-rum mid-Dipartimenti extra-Ewropej jikkwalifika għal arranġamenti fiskali speċjali li jikkumpensaw parzjalment għal kemm jiġi jiswa r-rum, li ppermetta s-sopravivenza tal-industrija tar-rum tad-Dipartimenti extra-Ewropej”.

               Id-Deċiżjoni Nru 896/2011/UE
                  3
                tal-Kunsill tad-19 ta’ Diċembru 2011, emendat id-Deċiżjoni Nru 2007/659 billi qassret b’sentejn, sal-31 ta’ Diċembru 2010, il-perjodu ta’ applikazzjoni tal-kwota annwali ta’ 108 000 ettolitru ta’ alkoħol pur li jista’ jgawdi minn rata ta’ sisa mnaqqsa, u għall-perjodu bejn l-1 ta’ Jannar 2011 u l-31 ta’ Diċembru 2013 żiedet il-kwota annwali għal 120 000 ettolitri ta’ alkoħol pur.

               Fil-premessa 5 tad-Deċiżjoni tal-Kunsill Nru 896/2011/UE tad-19 ta’ Diċembru 2011, il-Kunsill wera l-fehma li l-kwota eliġibbli għal rata ta’ dazju mnaqqsa tkun tqis rata ta’ tkabbir ta’ 3,2% fis-sena u 4,3% fis-snin meta jkun hemm tkabbir qawwi. Ma hemmx għalfejn ngħidu li din id-deċiżjoni ma timplikax obbligazzjoni legali min-naħa tal-Kunsill u tal-Kummissjoni. Sadattant, wieħed ma jistax ma jinnutax li dawn ir-rati ta’ tkabbir jirriflettu l-elementi ekonomiċi l-aktar stabbli u l-aktar qrib ir-realtà ekonomika għal aktar minn 25 sena:

               “...billi jaqbel li tiġi appoġġata l-kompetittività tar-rum “tradizzjonali” fis-suq kontinentali Franċiż biex titħares l-attività tas-settur tal-kannamiela, iz-zokkor u r-rum fid-dipartimenti extra-Ewropej Franċiżi, għandu jsir rieżami tal-kwantitajiet ta’ rum “tradizzjonali” li joriġina mid-dipartimenti extra-Ewropej eliġibbli għal rata ta’ sisa mnaqqsa meta jitqiegħed għall-konsum f’dak is-suq. Għalhekk, il-kwota annwali ta’ 108 000 ettolitru prevista fid-Deċiżjoni Nru 2007/659/KE għandha tinżied għal 120 000 ettolitru, li tinkludi l-kwota għall-2011 sabiex tkun żgurata l-kontinwità, filwaqt li titqies iż-zieda prevista għal dik is-sena. Din iż-żieda għandha tippermetti li tiġi koperta żieda annwali ta’ 4,3%, jiġifieri żieda ta’ ftit iktar mit-3,2% osservata fis-snin 2007 sa 2010.”

               Id-Deċiżjoni Nru 189/2014/UE
                  4
                tħassar u tissostitwixxi d-Deċiżjoni Nru 896/2011/UE u tistabbixxi kwota annwali ta’ 120 000 eap għall-perjodu ta’ bejn l-1 ta’ Jannar 2010 u l-31 ta’ Diċembru 2020. Il-kwota stabbilita bid-Deċiżjoni Nru 189/2014/UE ma tirriflettix tajjeb ir-rati ta’ tkabbir previsti fid-Deċiżjoni Nru 896/2011/UE. Barra minn hekk, l-istabbiliment ta’ kwota annwali ta’ 120 000 ettolitri ta’ alkoħol pur (eap) għall-perjodu twil ta’ 10 snin żiedet id-distakk bejn ir-rati ta’ tkabbir previsti mill-Kunsill fl-2011 u l-kwoti disponibbli.

                        Sena

                        Rata ta’ tkabbir prevista

                        Id-domanda sal-aħħar tas-sena skont it-tkabbir previst (f’ettolitri ta’ alkoħol pur)

                        Il-kwota disponibbli (f’ettolitri ta’ alkoħol pur)

                        Id-Deċiżjoni tal-Kunsill/tal-Unjoni Ewropea

                        2002

                        0%

                        90 000

                        2002/166

                        2003

                        3,2%

                        92 880

                        90 000

                        2002/166

                        2004

                        3,2%

                        95 852

                        90 000

                        2002/166

                        2005

                        3,2%

                        98 919

                        90 000

                        2002/166

                        2006

                        3,2%

                        102 084

                        90 000

                        2002/166

                        2007

                        3,2%

                        105 351

                        90 000

                        108 000

                        108 000

                        2002/166

                        2007/659

                        2011/896

                        2008

                        3,2%

                        108 722

                        90 000

                        108 000

                        108 000

                        2002/166

                        2007/659

                        2011/896

                        2009

                        3,2%

                        112 201

                        90 000

                        108 000

                        108 000

                        2002/166

                        2007/659

                        2011/896

                        2010

                        3,2%

                        117 025

                        108 000

                        108 000

                        2007/659

                        2011/896

                        2011

                        4,3%

                        122 057

                        108 000

                        120 000

                        2007/659

                        2011/896

                        2012

                        4,3%

                        127 306

                        108 000

                        120 000

                        120 000

                        2007/659

                        2011/896

                        189/2014

                        2013

                        4,3%

                        131 379

                        120 000

                        120 000

                        2011/896

                        189/2014

                        2014

                        3,2%

                        135 583

                        120 000

                        189/2014

                        2015

                        3,2%

                        139 922

                        120 000

                        189/2014

                        2016

                        3,2%

                        144 400

                        120 000

                        189/2014

                        2017

                        3,2%

                        149 020

                        120 000

                        189/2014

                        2018

                        3,2%

                        153 789

                        120 000

                        189/2014

                        2019

                        3,2%

                        158 710

                        120 000

                        189/2014

                        2020

                        3,2%

                        163 789

                        120 000

                        189/2014

               Ir-riżultat hu li l-produtturi tar-rum tradizzjonali ma kellhomx biżżejjed aċċess għas-suq Franċiż kontinentali. Ir-rati ta’ tkabbir previsti kienu jippermettu kwota ta’ 144 400 eap sa tmiem l-2016 filwaqt li l-kwota kienet limitata għal 120 000 eap. Għalhekk iż-żieda retroattiva tal-kwota għal 144 000 eap għas-sena 2016 taġġusta l-kwota biex tirrifletti rati ta’ tkabbir li kienu diġà previsti mill-Kunsill.

               Jidher b’mod ċar li hemm ħtieġa urġenti ta’ żieda: billi l-kwota ta’ 120 000 eap għall-2016 kienet intużat kollha qabel tmiem l-2016, mingħajr iż-żieda retroattiva ta’ din il-kwota mill-1 ta’ Jannar 2016, il-ħsara li tista’ ssir għall-produtturi se tkun kbira u wisq probabbli irreparabbli. L-arranġamenti bejn il-produtturi tar-rum u d-distributuri fi Franza huma rregolati permezz ta’ kuntratti annwali li jipprevedu l-impenji dwar il-volumi li jintbagħtu, dwar il-prezz tal-bejgħ, u dwar skonti u promozzjonijiet li jistgħu jsiru. Meta l-kwota tintuża kollha, l-ispiża fuq il-kwantitajiet barra mill-kwota tkun ikbar, iżda fil-bidu tas-sena, meta jridu jiffirmaw il-kuntratti, il-produtturi ma jkunux f’pożizzjoni li jipprevedu li se tinqabeż il-kwota u b’kemm se tinqabeż. Meta l-prezz tal-bejgħ ikun ġie stabbilit fil-bidu tas-sena abbażi tad-dazju mnaqqas, l-ispejjeż żejda li jirriżultaw jekk tintuża l-kwota kollha qabel tmiem is-sena huwa riskju li jridu jieħdu l-produtturi tar-rum. Fl-2016 din il-possibbiltà saret realtà. Mingħajr żieda retroattiva fil-kwota l-produtturi tar-rum se jkollhom telf kbir fuq il-kwantitajiet li bihom inqabżet il-kwota.

               Barra minn hekk, jekk il-kwota ma tinżiedx, il-produtturi tar-rum fir-reġjuni Franċiżi ultraperifiċi se jbatu biex ifasslu l-pjanijiet kummerċjali għall-2017: jekk id-data ta’ skadenza tal-kwota għall-2017 ma tkunx magħrufa, dawn ma jkunux jistgħu joffru r-rum tagħhom waqt ix-xhur promozzjonali lejn tmiem is-sena.

               L-importanza li tinżied il-kwota hija enfasizzata mill-kuntest ekonomiku: naqset l-esportazzjoni tar-rum tradizzjonali prodott fil-Guadeloupe, fil-Guyana Franċiża, fil-Martinique u fir-Réunion lejn l-Unjoni Ewropea. Bejn is-snin 2005 u 2011, l-esportazzjoni tar-rum tradizzjonali prodott f’dawn ir-reġjuni lejn l-Unjoni Ewropea kienet żdiedet minn 155 559 eap fl-2005 għal 205 482 eap fl-2011. Mill-2012, din l-esportazzjoni naqset ħafna: l-esportazzjoni ta’ 189 928 eap fl-2012 ġiet segwita b’titjib żgħir fl-2013 (190 382 eap), kien hemm tnaqqis fl-2014 (179 755 eap) imbagħad żieda żgħira fl-2015 (180 482 eap).

               Dan it-tnaqqis importanti huwa fil-biċċa l-kbira tiegħu minħabba tnaqqis fl-esportazzjoni lejn l-Unjoni Ewropea tar-rum tradizzjonali mir-Réunion, li huwa l-akbar produttur ta’ rum tradizzjonali fost ir-reġjuni ultraperifiċi. Bejn is-snin 2005 u 2011, l-esportazzjoni tar-rum tradizzjonali prodott fir-Réunion lejn l-Unjoni Ewropea kienet żdiedet minn 60 092 eap fl-2005 għal 87 314 eap fl-2011. Mill-2012 ’l hawn l-esportazzjoni naqqset ħafna, għal 69 491 eap fl-2012, segwit minn titjib żgħir fl-2013 (74 702 eap), imbagħad fl-2014 kienet 63 240 eap u fl-2015 58 890 eap.

               It-tnaqqis fil-konsenji ta’ rum tradizzjonali minn dawn ir-reġjuni ultraperifiċi lejn l-Ewropa kontinentali kien fil-biċċa l-kbira riżultat ta’ telf żgħir fis-sehem tas-suq tar-rum abjad lejn il-Ġermanja għall-vantaġġ ta’ produtturi minn pajjiżi terzi. Fl-2008 il-bejgħ lill-Ġermanja, tar-rum abjad prodott fir-reġjuni ultraperifiċi msemmijin fuq kien ta’ 46 065 eap. Fl-2014 dan il-bejgħ niżel għal 22 885 eap, u fl-2015 reġa’ niżel għal 17 091.

               F’dan l-istadju ma jistax jiġi eskluż li d-distakk bejn il-kwoti u r-rati ta’ tkabbir previsti mill-Kummissjoni u mill-Kunsill u l-kwoti li huma effettivament awtorizzati kellhom impatt fuq dawn l-iżviluppi. Din l-analiżi se ssir meta tiġi rieżaminata d-Deċiżjoni Nru 189/2014/UE.

               Ta’ min jinnota wkoll li l-konsum fi Franza ta’ tipi ta’ rum diversi li jiġu prodotti f’pajjiżi terzi, fosthom ir-rum ACP (mill-Afrika, mill-Karibew u l-gżejjer Paċifiċi) huwa ikbar mill-konsum ta’ tipi ta’ rum prodotti fil-Guadeloupe, fil-Guyana Franċiża, fil-Martinique u fir-Réunion. Fir-realtà, il-konsum totali fi Franza tar-rum li joriġina minn pajjiżi terzi kien 20 733 eap fl-2013, fl-2014 għola għal 22 679 eap, u fl-2015 għola għal 26 147 eap. F’dan il-perjodu, il-konsum fi Franza tar-rum tradizzjonali li jiġi prodott fir-reġjuni Franċiżi ultraperifiċifi għola b’inqas: fl-2013 kien 115 438 eap, fl-2014 għola għal 119 066 eap, u fl-2015 reġa’ għola għal 120 000 eap.

               Analiżi ekonomika indipendenti li twettqet mis-servizzi tal-Kummissjoni u tlestiet f’Lulju tal-2016 waslet għall-konklużjoni li l-importazzjoni fi Franza tar-rum tradizzjonali prodott fil-Guadeloupe, fil-Guyana Franċiża, fil-Martinique u fir-Réunion kienet biss parti żgħira mill-konsum totali tal-alkoħol f’dan il-pajjiż (bejn 1% u 2%), u għaldaqstant, dazju mnaqqas fuq ir-rum fi Franza ma jagħmilx distorzjoni fis-suq tar-rum ta’ hemmhekk. F’dawn il-kundizzjonijiet, huwa wisq inqas probabbli li dawn l-importazzjonijiet se jaffettwaw il-funzjonament tas-suq uniku.

               1.IL-KUNTEST TAL-PROPOSTA

               •Ir-raġunijiet għall-proposta u l-għanijiet tagħha

                  Fit-22 ta’ Settembru 2016 l-awtoritajiet Franċiżi talbu lill-Kummissjoni biex tippreżenta abbozz ta’ addattazzjoni teknika tad-Deċiżjoni Nru 189/2014/UE tal-Kunsill tal-20 ta’ Frar 2014, biex il-kwota ta’ 120 000 eap fis-sena tinżied għal 144 000 eap. Ma’ din it-talba ntbagħat rapport li jiġġustifika l-bidla mitluba.

               •Il-konsistenza mad-dispożizzjonijiet eżistenti f’dan il-qasam ta’ politika

                  Din l-inizjattiva tikkonforma mal-prijoritajiet stabbiliti bid-direttivi politiċi ddefiniti fl-Artikolu 349 tat-Trattat ta’ Lisbona. Dan l-Artikolu jqis li l-qagħda strutturali ekonomika u soċjali tar-reġjuni ultraperifiċi li huma parti minnhom il-Guadeloupe, il-Guyana Franċiża, Martinique u Réunion hija aktar imwegħra minħabba d-distanza, l-insularita, iċ-ċokon, it-topografija u l-klima diffiċli tagħhom, u d-dipendenza ekonomika tagħhom fuq għadd żgħir ta’ prodotti, fatturi li flimkien, u għaliex huma permanenti, ixekklu b’mod serju l-iżvilupp tagħhom. Għaldaqstant, l-Artikolu 349 imsemmi jipprevedi li l-Kunsill, wara proposta mill-Unjoni u wara konsultazzjoni mal-Parlament Ewropew, jadotta miżuri speċifiċi, b’mod partikolari l-istabbiliment tal-kundizzjonijiet għall-applikazzjoni tat-trattati f’dawn ir-reġjuni, fost dawn il-politiki komuni. Iż-żieda fil-kwoti għandha l-għan li toħloq u tissalvagwardja l-impjiegi, u li jikbru l-ekonomija u l-investimenti fis-settur taz-zokkor, il-kannamiela u r-rum. Din iż-żieda ssaħħaħ is-suq uniku u tagħmlu iżjed aċċessibbli għall-operaturi ekonomiċi stabbiliti fir-reġjuni ultraperifiċi msemmijin billi tagħmel tajjeb għall-iżvantaġġi li għandhom minħabba l-pożizzjoni ġeografika u l-qagħda ekonomika tagħhom.

                  Apparti milli taġġusta l-kwota, għall-ġestjoni u għall-ġustifikazzjoni tal-kwoti fil-futur, il-Kummissjoni trid tqis l-analiżi li se tkun ippreżentat Franza sal-31 ta’ Lulju 2017 fil-qafas tar-rieżami ta’ nofs it-terminu stabbilit skont id-Deċiżjoni Nru 189/2014/UE tal-20 ta’ Frar 2014.

               •Il-konsistenza ma’ politiki oħrajn tal-Unjoni

                  Skont l-Artikolu 349(3) tat-Trattat dwar il-Funzjonament tal-Unjoni Ewropea (it-Trattat ta’ Lisbona), il-Kunsill jadotta l-miżuri filwaqt li jqis il-karatteristiki u l-iżvantaġġi partikolari tar-reġjuni ultraperifiċi mingħajr preġudizzju għall-integrità u l-koerenza tal-qafas legali tal-Unjoni, inkluż tas-suq intern u tal-politiki komuni. Id-Deċiżjoni Nru 189/2014/UE u l-kriterji li hi bbażata fuqhom tqiesu li huma koerenti mal-politiki l-oħrajn tal-Unjoni. Iż-żieda tal-kwota tirrappreżenta addattament retroattiv u limitat li jaġġorna l-kwota mar-rata ta’ tkabbir annwali diġà previsti mill-Kunsill. Il-kriterji l-oħrajn tad-Deċiżjoni Nru 189/2014/UE ma nbidlux. F’dawn il-kundizzjonijiet, iż-żieda tal-kwota annwali minn 120 000 eap għal 144 000 eap mhux se jkollha impatt fuq il-koerenza tad-Deċiżjoni Nru 189/2014/UE ma’ politiki oħrajn tal-Unjoni.

               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ

               •Il-Bażi Ġuridika

                  L-Artikolu 349 tat-Trattat dwar il-Funzjonament tal-Unjoni Ewropea (TFUE).

                •Is-sussidjarjetà (għal kompetenza mhux esklużiva)

                  Il-Kunsill biss għandu s-setgħa li jadotta, abbażi tal-Artikolu 349 tat-TFUE, miżuri speċifiċi favur ir-reġjunijiet ultraperiferiċi għall-addattament tal-applikazzjoni tat-Trattati għal dawn ir-reġjuni, inkluża l-politika komuni, minħabba l-iżvantaġġi permanenti li jħallu impatt fuq il-kundizzjonijiet ekonomiċi u soċjali tagħhom.

                  Għalhekk il-proposta ta’ deċiżjoni tal-Kunsill tikkonforma mal-prinċipju tas-sussidjarjetà.

               •Il-proporzjonalità

                  Skont il-prinċipju tal-proporzjonalità, il-kontenut u l-forma tal-azzjoni tal-Unjoni ma għandhomx jagħmlu iżjed minn dak li jkun meħtieġ sabiex jintlaħqu l-għanijiet tat-Trattati. Il-kwota ta’ 144 000 ettolitri tikkorrispondi mar-rata ta’ tkabbir prevista u mal-kwantità li tirriżulta mill-applikazzjoni ta’ din ir-rata ta’ tkabbir għat-tmiem tal-2016. Fil-qafas ġuridiku tad-Deċiżjoni Nru 189/2014/UE, l-uniku mod biex tinżied il-kwota mill-1 ta’ Jannar 2016 biex tiġi aġġornata mar-rata tat-tkabbir ta’ 3,2% huwa billi tiġi emendata d-Deċiżjoni eżistenti b’effett retroattiv. Għalhekk, la l-kontenut u lanqas il-forma tal-azzjoni ma jagħmlu aktar milli hu meħtieġ biex jinkisbu l-għanijiet tal-Artikolu 349 tat-TFUE.

               •L-għażla tal-istrument

                  Ara taħt il-proporzjonalità.

               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATTI

               •L-evalwazzjonijiet ex post / il-kontrolli tal-idoneità tal-leġiżlazzjoni eżistenti

                  1. Mill-ewwel sottoparagrafu tal-Artikolu 349 tat-TFUE kif ġie interpretat mill-Qorti tal-Ġustizzja fil-kawżi konġunti C-132/14 sa C-136/14, jirriżulta li “l-miżuri speċifiċi” msemmijin ġew adottati “billi tqieset il-qagħda strutturali ekonomika u soċjali” tar-reġjuni ultraperfiċi, li minħabba għadd ta’ fatturi hija aggravata “mill-permanenza u l-kumbinazzjoni tagħhom, li flimkien ixekklu b’mod serju l-iżvilupp tagħhom” Għalhekk dawn il-fatturi huma ppreżentati fl-ewwel sottoparagrafu tal-Artikolu 349 tat-TFUE bħala elementi li jaggravaw il-qagħda strutturali ekonomika u soċjali tar-reġjuni ultraperifiċi u li l-Kunsill jeħtieġlu jqis, skont it-tielet sottoparagrafu tal-Artikolu 349 tat-TFUE, meta jadotta l-miżuri speċifiċi (SENTENZA TAL-QORTI (awla manja) tal-15 ta’ Diċembru 2015 fil-kawżi konġunti C-132/14 sa C-136/14, il-paragrafi 67 u 68). Kif deskritt hawn taħt mill-Qorti, u għar-raġunijiet li huma spjegati hawn fuq, il-Kummissjoni hija tal-fehma li żieda retroattiva urġenti tal-kwota minn 120 000 eap għal 144 000 eap li tgawdi minn rata ta’ sisa mnaqqsa hija l-unika miżura xierqa:

                  - il-produtturi tar-rum tradizzjonali ma kellhomx biżżejjed aċċess għas-suq Franċiż kontinentali. Ir-rati tat-tkabbir previsti jikkorrispondu ma’ kwota ta’ 144 400 eap fi tmiem l-2016. Għalhekk iż-żieda retroattiva tal-kwota għal 144 000 eap għas-sena 2016 mhi xejn ħlief aġġustament tal-kwota għal livell li kien diġà previst mill-Kummissjoni u mill-Kunsill;

                  - il-qafas ekonomiku huwa diġà speċifikat u ddeterminat mill-Kummissjoni u mill-Kunsill;

                  tinħtieġ żieda retroattiva malajr biex tiġi evitata ħsara immedjata lill-produtturi, li x’aktarx tkun irreparabbli;

                  - iċ-ċifri tal-Eurostat juru tnaqqis ċar fl-esportazzjoni lejn l-Unjoni Ewropea tar-rum tradizzjonali prodott f’dawn ir-reġjuni ultraperifiċi;

                  - iċ-ċifri juru telf tas-sehem fis-suq għal dan ir-rum tradizzjonali f’pajjiżi oħra li huma membri tal-Unjoni, li qed isir għall-vantaġġ ta’ produtturi f’pajjiżi terzi;

                  - l-importazzjoni għall-konsum tar-rum fi Franza minn pajjiżi terzi oħrajn żdiedet ħafna iżjed;

                  - il-kriterji l-oħrajn tad-Deċiżjoni Nru 189/2014/UE ma nbidlux.

                  2. Din hija miżura ta’ aġġustament b’implikazzjonijiet ekonomiċi limitati li fil-preżent ma tiġġustifikax li tiġġarrab l-ispiża ta’ “evalwazzjoni tal-impatti”. F’dan il-każ, iż-żieda tal-kwota b’effett retroattiv mill-1 ta’ Jannar 2016 hija l-unika għażla li tiżgura li “r-rum tradizzjonali” minn dawn ir-reġjuni ultraperifiċi jibqa’ kompetittiv fis-suq tal-Unjoni.

                  Barra minn hekk, studju ekonomiku indipendenti li twettaq mis-servizzi tal-Kummissjoni u tlesta f’Lulju tal-2016
                     5
                   bil-għan li jevalwa jekk id-Direttiva 92/83/KEE għadiex idonea wasal għall-konklużjoni li l-importazzjoni fi Franza tar-rum tradizzjonali prodott fil-Guadeloupe, fil-Guyana Franċiża, fil-Martinique u fir-Réunion kienet biss parti żgħira mill-konsum totali tal-alkoħol fi Franza, u għaldaqstant, dazju mnaqqas fuq ir-rum fi Franza ma jagħmilx distorzjoni fis-suq tar-rum ta’ hemmhekk. F’dawn il-kundizzjonijiet, huwa wisq inqas probabbli li dawn l-importazzjonijiet se jaffettwaw il-funzjonament tas-suq uniku.

                  Dawn il-konklużjonijiet ġew ippubblikati u l-partijiet ikkonċernati kollha ġew ikkonsultati. Minkejja li dan l-istudju ma ffokax b’mod partikolari fuq iż-żieda tal-kwota tar-rum tradizzjonali li joriġina mill-Guadeloupe, mill-Guyana Franċiża, mill-Martinique u mir-Réunion li tista’ tgawdi minn dazju mnaqqas fi Franza kontinentali, il-Kummissjoni hija tal-fehma li ebda waħda minn fost l-għadd ta’ kontribuzzjonijiet għal din il-konsultazzjoni, li qabżu s-750 u ġew ivverifikati ma ppreżentaw argumenti jew xi informazzjoni oħra li jiġġustifikaw li jsiru aktar analiżijiet
                     6
                  .

               •Konsultazzjonijiet mal-partijiet ikkonċernati

                  Ara l-paragrafu ta’ hawn taħt.

                  Apparti milli taġġusta l-kwota, minnufih, il-Kummissjoni trid tqis l-analiżi li trid tippreżenta Franza sal-31 ta’ Lulju 2017 fil-qafas tar-rieżami ta’ nofs it-terminu stabbilit skont id-Deċiżjoni Nru 189/2014/UE tal-20 ta’ Frar 2014. Fil-qafas ta’ dan ir-rieżami, għal darba oħra se jiġu kkonsultati l-partijiet ikkonċernati kollha.

               •Ġbir u użu tal-kompetenzi

                  Ara hawn taħt “l-evalwazzjonijiet ex post / il-kontroll tal-idoneità tal-leġiżlazzjoni eżistenti”

               •L-idoneità regolatorja u s-simplifikazzjoni

                  Ma japplikax.

               •Id-drittijiet fundamentali

                  Ma japplikax.

               4.IMPLIKAZZJONIJIET GĦALL-BAĠIT

                  Ma hemm l-ebda implikazzjoni baġitarja.

               2017/0127 (CNS)

               Proposta għal

               DEĊIŻJONI TAL-KUNSILL

               li temenda d-Deċiżjoni tal-Kunsill Nru 189/2014/UE li tawtorizza lil Franza tapplika rata mnaqqsa ta’ ċerti taxxi indiretti fuq ir-rum “tradizzjonali” prodott fil-Guadeloupe, fil-Guyana Franċiża, fil-Martinique u fir-Réunion u li tħassar id-Deċiżjoni 2007/659/KE

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 349 tiegħu,

               Wara li kkunsidra l-proposta tal-Kummissjoni Ewropea,

               Wara li ntbagħat l-abbozz tal-att leġiżlattiv lill-parlamenti nazzjonali,

               Wara li kkunsidra l-opinjoni tal-Parlament Ewropew
                  7
               ,

               Wara li kkunsidra l-opinjoni tal-Kumitat Ekonomiku u Soċjali Ewropew
                  8
               ,

               Wara li kkunsidra l-opinjoni tal-Kumitat tar-Reġjuni
                  9
               ,

               Filwaqt li jaġixxi skont proċedura leġiżlattiva speċjali,

               Billi:

               (1)Skont l-Artikolu 1 tad-Deċiżjoni tal-Kunsill Nru 189/2014/UE
                  10
               , Franza kienet awtorizzata li, fi Franza kontinentali, testendi l-applikazzjoni ta’ dazju tas-sisa inqas mit-taxxa sħiħa stabbilita fuq l-alkoħol mill-Artikolu 3 tad-Direttiva 92/84/KEE tal-Kunsill
                  11
                u tapplika taxxa msemmija “imposta fuq ix-xorb alkoħoliku” (jew “VSS”) li hija inqas mit-taxxa sħiħa applikabbli skont il-leġiżlazzjoni nazzjonali Franċiża fuq ir-rum “tradizzjonali” prodott fil-Guadeloupe, fil-Guyana Franċiża, fil-Martinique u fir-Réunion.

               (2)Skont l-Artikolu 3 tad-Deċiżjoni msemmija, rati ta’ sisa u ta’ VSS imnaqqsin imposti fuq dan ir-rum “tradizzjonali” huma limitati għal kwota annwali ta’ 120 000 ettolitri ta’ alkoħol pur (“eap”).

               (3)Fit-22 ta’ Settembru 2016 l-awtoritajiet Franċiżi talbu lill-Kummissjoni biex tippreżenta abbozz ta’ addattazzjoni teknika biex il-kwota ta’ 120 000 eap fis-sena tinżied għal 144 000 eap. Ma’ din it-talba ntbagħat rapport li kien fiħ ġabra tal-informazzjoni li tiġġustifika l-bidla mitluba. Fl-2016 il-produtturi tar-rum tradizzjonali ma kellhomx biżżejjed aċċess għas-suq Franċiż kontinentali. Ir-rati tat-tkabbir previsti kienu jeħtieġu li jkun hemm kwota ta’ 144 400 eap, u dan il-volum intlaħaq sa tmiem l-2016. Għalhekk jeħtieġ li l-kwota annwali ta’ 120 000 eap tinżied għal 144 000 eap. Il-miżuri awtorizzati skont id-Deċiżjoni Nru 189/2014/UE tal-Kunsill se jiġu analizzati u se jsir rieżami f’aktar dettall tas-sistema kollha kemm hi. Din l-analiżi se tqis ir-rapport previst fl-Artikolu 4 tad-Deċiżjoni Nru 189/2014/UE mibgħut minn Franza.

               (4)Billi l-kwota ta’ 120 000 eap għall-2016 kienet intużat kollha qabel tmiem l-2016, mingħajr iż-żieda retroattiva ta’ din il-kwota mill-1 ta’ Jannar 2016, il-ħsara li tista’ ssir għall-produtturi se tkun kbira u wisq probabbli tkun irreparabbli. L-arranġamenti bejn il-produtturi tar-rum u d-distributuri fi Franza huma rregolati permezz ta’ kuntratti annwali li jipprevedu l-impenji dwar il-volumi li jintbagħtu, dwar il-prezz tal-bejgħ, u dwar skonti u promozzjonijiet li jistgħu jsiru. Billi l-kwota ntużat kollha, l-ispiża fuq il-kwantitajiet barra mill-kwota, li kienu imprevedibbli, kienet ikbar, iżda l-kuntratti kienu diġà laħqu ġew iffirmati, fi żmien meta l-produtturi ma kinux f’pożizzjoni li jipprevedu li se tinqabeż il-kwota u b’kemm se tinqabeż. Mingħajr żieda retroattiva fil-kwota l-produtturi tar-rum se jkollhom telf kbir fuq il-kwantitajiet li bihom inqabżet il-kwota. Għaldaqstant jeħtieġ li tiġi awtorizzata żieda retroattiva fil-kwota, mill-1 ta’ Jannar 2016.

               (5)Il-kriterji l-oħrajn tad-Deċiżjoni Nru 189/2014/UE ma nbidlux, u analiżi ekonomika indipendenti organizzata mis-servizzi tal-Kummissjoni u ffinalizzata f’Lulju tal-2016 ikkonfermat li l-importazzjoni fi Franza tar-rum tradizzjonali prodott fil-Guadeloupe, fil-Guyana Franċiża, fil-Martinique u fir-Réunion hija biss proporzjon żgħir tal-konsum totali tal-alkoħol fi Franza. Għalhekk, jekk ikun hemm taxxa mnaqqsa mhux se tikkawża distorzjoni fil-kompetittività tas-suq tar-rum fi Franza, iżjed u iżjed f’dik tas-suq uniku.

               (6)Din id-Deċiżjoni hija mingħajr preġudizzju għall-possibbiltà li jiġu applikati l-Artikoli 107 u 108 tat-TFUE.

               (7)Għaldaqsant, id-Deċiżjoni Nru 189/2014/UE għandha tiġi emendata skont dan.

               ADOTTA DIN ID-DEĊIŻJONI:

               Artikolu 1

               1. Fl-Artikolu 3 tad-Deċiżjoni Nru 189/2014/UE, il-paragrafu 1 jinbidel b’dan li ġej:

               “1.  Ir-rati ta’ sisa u ta’ VSS imnaqqsin skont l-Artikolu 1 u li japplikaw għar-rum skont l-Artikolu 2 huma limitati għal kwota annwali ta’ 120 000 ettolitri ta’ alkoħol pur għall-perjodu sal-31 ta’ Diċembru 2015. Għall-perjodu bejn l-1 ta’ Jannar 2016 u l-31 ta’ Diċembru 2020, għandhom ikunu limitati għal kwota annwali ta’ 144 000 ettolitri ta’ alkoħol pur.”

               Artikolu 2

               Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Magħmul fi Brussell,

                     Għall-Kunsill

                     Il-President

                     (1)
                  Id-Deċiżjoni tal-Kunsill 2002/166/KE tat-18 ta’ Frar 2002 li tawtorizza lil Franza biex testendi l-applikazzjoni ta’ rata ta’ sisa mnaqqsa fuq ir-rum “tradizzjonali” li huwa prodott fid-Dipartimenti Franċiżi extra-Ewropej [traduzzjoni mhux uffiċjali], ĠU L 55, 26.02.2002, p. [33].

                     (2)
                  Id-Deċiżjoni tal-Kunsill (2007/659/KE) tad-9 ta’ Ottubru 2007 li tawtorizza lil Franza tapplika rata ta’ sisa mnaqqsa fuq ir-rum tradizzjonali prodott fid-Dipartimenti extra-Ewropej tagħha u li tħassar id-Deċiżjoni tal-Kunsill 2002/166/KE, ĠU L 270, 13.10.2007, p. 12.

                     (3)
                  Id-Deċiżjoni tal-Kunsill Nru 896/2011/UE tad-19 ta’ Diċembru 2011 li temenda d-Deċiżjoni 2007/659/KE f’dak li jirrigwarda l-perjodu ta’ applikazzjoni tagħha u l-kwota annwali li tista’ tibbenefika minn rata ta’ sisa mnaqqsa, ĠU L 345, 29.12.2011, p. 18.

                     (4)
                  Id-Deċiżjoni tal-Kunsill Nru 189/2014/UE tal-20 ta’ Frar 2014 li tawtorizza lil Franza tapplika rata mnaqqsa ta’ ċerti taxxi indiretti fuq ir-rum “tradizzjonali” prodott fil-Guadeloupe, fil-Guyana Franċiża, fil-Martinique u fir-Réunion u li tħassar id-Deċiżjoni 2007/659/KE, ĠU L [59], [28.2.2014], p. [1]

                     (5)
                  Il-paġna 28 tar-rapport u l-paġni 17 sa 20 tal-Anness 7

                     https://circabc.europa.eu/sd/a/3e197d56-02d3-4efd-b056-5b7d53b8e196/Evaluation%20of%20Council%20Directive%2092-83-EEC%20on%20the%20harmonisation%20of%20the%20structures%20of%20excise%20duties%20on%20alcohol%20and%20alcoholic%20beverages.pdf

                     (6)

                     https://circabc.europa.eu/sd/a/c1011602-0d01-4d97-9ce1-56a23fa57929/Appendix%209a%20-%20Open%20public%20consultation%20summary%20report.pdf

                     (7)
                  ĠU C  tal-, p. .

                     (8)
                  Id-Deċiżjoni tal-Kunsill Nru 189/2014/UE tal-20 ta’ Frar 2014 li tawtorizza lil Franza tapplika rata mnaqqsa ta’ ċerti taxxi indiretti fuq ir-rum “tradizzjonali” prodott fil-Gwadelup, fil-Gujana Franċiża, fil-Martinique u fir-Réunion u li tħassar id-Deċiżjoni 2007/659/KE (ĠU L 59, 28.02.2014, p. 1).

                     (9)
                  Id-Direttiva tal-Kunsill 92/84/KEE tad-19 ta’Ottubru 1992 dwar l-approssimazzjoni tar-rati tat-taxxa tas-sisa fuq l-alkoħol u x-xorb alkoħoliku (ĠU L 316, 31.10.1992, p. 29).


Avviż Legali Importanti

|

52006PC0802

Proposta għal deċiżjoni tal-Kunsill li tawtorizza lill-Estonja, lis-Slovenja u lir-Renju Unit li japplikaw miżura speċjali li tidderoga mill-Artikoli 17(1) tas-Sitt direttiva tal-Kunsill 77/388/KEE fuq l-armonizzazzjoni tal-liġijiet ta' l-Istati Membri dwar taxxi fuq id-dħul mill-bejgħ  /* KUMM/2006/0802 finali */

	[pic] | KUMMISSJONI TAL-KOMUNITAJIET EWROPEJ |Brussel 14.12.2006KUMM(2006) 802 finaliProposta għalDEĊIŻJONI TAL-KUNSILLli tawtorizza lill-Estonja, lis-Slovenja u lir-Renju Unit li japplikaw miżura speċjali li tidderoga mill-Artikoli 17(1) tas-Sitt Direttiva tal-Kunsill 77/388/KEE fuq l-armonizzazzjoni tal-liġijiet ta' l-Istati Membri dwar taxxi fuq id-dħul mill-bejgħ(preżentata mill-Kummissjoni)MEMORANDUM TA' SPJEGAZZJONIIL-KUNTEST TAL-PROPOSTA |110 | Il-bażi għall-proposta u l-għanijiet tagħha Skond l-Artikolu 27(1) tas-Sitt Direttiva tal-Kunsill 77/388/KEE tas-17 ta' Mejju 1977 fuq l-armonizzazzjoni tal-liġijiet ta' l-Istati Membri dwar taxxi fuq id-dħul mill-bejgħ - Sistema komuni ta' taxxa fuq il-valur miżjud: bażi uniformi ta’ stima, il-Kunsill, filwaqt li jopera unanimament fuq proposta mill-Kummissjoni, jista' jawtorizza kwalunkwe Stat Membru li japplika miżuri speċjali għal deroga minn dik id-Direttiva sabiex jissimplifika l-proċedura tal-ħlas ta' taxxa. Permezz ta’ ittra rreġistrata mas-Segretarjat Ġenerali tal-Kummissjoni fis-26 ta’ Jannar 2006, ir-Renju Unit talab għal estensjoni ta' deroga eżistenti mill-Artikolu 17(1) tad-Direttiva 77/388/KEE. Din id-deroga kienet tawtorizza lir-Renju Unit jipposponi d-dritt tat-tnaqqis tal-VAT sakemm tkun tħallset lill-fornitur. Permezz ta' ittri rreġistrati mas-Segretarjat Ġenerali tal-Kummissjoni fil-31 ta' Awissu 2006 mill-Estonja, fis-27 ta' Ġunju 2006 mis-Slovenja u fis-6 ta' April 2006 mill-Iżvezja, saru talbiet għal deroga mill-Artikolu 17(1) tad-Direttiva 77/388/KEE biex id-dritt tat-tnaqqis tal-VAT jiġi pospost sakemm tkun tħallset lill-fornitur. Skond l-Artikolu 27(2) tad-Direttiva 77/388/KEE, il-Kummissjoni infurmat lill-Istati Membri l-oħra, permezz ta' ittra tas-6 ta' Ottubru 2006 dwar it-talba li tressqet mill-Estonja, permezz ta' ittra tas-6 ta' Ottubru 2006 dwar it-talba li tressqet mis-Slovenja, permezz ta' ittra ta' l-4 ta' Ottubru 2006 dwar it-talba li tressqet mill-Iżvezja, u permezz ta' ittra tas-6 ta' Ottubru 2006 dwar dik li tressqet mir-Renju Unit. Permezz ta' ittra tas-6 ta' Ottubru 2006, il-Kummissjoni nnotifikat lill-Iżvezja, u permezz ta' ittri tad-9 ta' Ottubru 2006, innotifkat lill-Estonja, lis-Slovenja u lir-Renju Unit, li kellha l-informazzjoni kollha li kienet tqisha meħtieġa għall-valutazzjoni tat-talbiet rispettivi tagħhom. |120 | Il-kuntest ġenerali Ir-Renju Unit għandu skema ssimplifikata faklutattiva (kontabilità bbażata fuq il-ħlasijiet) għall-persuni taxxabbli li l-fatturat tagħhom ma jaqbiżx GBP 660 000 (madwar EUR 964 000). Skond din l-iskema, il-persuni taxxabbli eliġibbli huma awtorizzati, skond it-tielet subparagrafu ta' l-Artikolu 10(2) tad-Direttiva 77/388/KEE, li jipposponu l-ħlas tat-taxxa takemm jirċievu l-ħlas. Fl-istess ħin, u b'deroga mill-Artikolu 17(1) tad-Direttiva 77/388/KEE, it-taxxa ta' l-input ma għandhiex titnaqqas mill-persuni taxxabbli li jkunu għażlu l-iskema ssimplifikata sakemm ma tkunx tħallset lill-fornitur. Ir-Renju Unit ingħata l-awtorizzazzjoni li jidderoga mill-Artikolu 17(1) tad-Direttiva 77/388/KEE abbażi tad-Deċiżjoni tal-Kunsill 87/400/KEE. Din id-Deċiżjoni llimitat l-użu ta' l-iskema tal-kontabilità bbażata fuq il-ħlasijiet biss għal dawk il-persuni taxxabbli b'fatturat annwali anqas minn ECU 340 000. Minħabba li d-deroga ġiet estiża bid-Deċiżjonijiet tal-Kunsill 90/497/KEE, 93/111/KEE, 97/375/KE. 2000/435/KE u 2003/909/KE, il-limitu massimu tal-fatturat żdied gradwalment sa ma laħaq il-livell attwali ta' GBP 660 000. Fit-talba attwali tiegħu għal deroga, ir-Renju Unit talab li l-limitu tal-fatturat għal-iskema tal-kontabilità bbażata fuq il-ħlasijiet tiżdied għal GBP 1 350 000 (madwar EUR 2 000 000). Dan ikolu l-effett li l-limitu attwali tal-fatturat jirdoppjah. Skond ir-Renju Unit, is-sistema ta' kontabilità bbażata fuq il-ħlasijiet hija parti minn sensiela ta' miżuri ta' simplifika li għandhom l-għan li jgħinu l-azjendi żgħar u ta' daqs medju. L-għadd potenzjali ta' azjendi li huma intitolati jużaw is-sistema ta' kontabilità bbażata fuq il-ħlasijiet huwa ta' madwar miljun, u l-għadd ta' kumpaniji li jistgħu jibbenefikaw mill-iskema huwa madwar 750 000. Minn dawn l-azjendi, 159 000 attwalment qed jużaw din l-iskema. Iż-żieda fil-limitu tal-fatturat ikollha l-effett li l-għadd ta' kumpaniji li jkunu eliġibbli jużaw l-iskema żżidhom b'57 000. Id-deroga attwali hija valida sal-31 ta' Diċembru 2006. Ir-Renju Unit talab li jiġi permess estensjoni tad-deroga sal-31 ta' Diċembru 2009. Il-Kummissjoni jidhrilha li t-talba tar-Renju Unit hija aċċettabbli sew f'dak li jirrigwarda l-limitu tal-fatturat kif ukoll it-tul tad-deroga. L-iskema fakultattiva tal-kontabilità bbażata fuq il-ħlasijiet ilha tintuża fir-Renju Unit mill-1 ta' Ottubru 1987. Iż-żieda mitluba fil-limtu tal-fatturat ma ġġib magħha l-ebda bidla fl-iskema. L-Estonja, is-Slovenja u l-Iżvezja wkoll qed jitolbu deroga mill-Artikolu 17(1) tad-Direttiva 77/388/KEE biex jużaw skema fakultattiva ssimplifikata (kontabilità bbażata fuq il-ħlasijiet). Bħal l-iskema tar-Renju Unit, il-persuni taxxabbli eliġibbli jkunu awtorizzati, skond it-tielet subparagrafu ta' l-Artikolu 10(2) tad-Direttiva 77/388/KEE, li jipposponu l-ħlas tat-taxxa takemm jirċievu l-ħlas. Fl-istess ħin, u b'deroga mill-Artikolu 17(1) tad-Direttiva 77/388/KEE, it-taxxa ta' l-input ma titnaqqasx mill-persuni taxxabbli li jkunu għażlu l-iskema ssimplifikata sakemm ma tkunx tħallset lill-fornitur. Id-dettalji ta' l-iskema, inklużi r-regoli għall-ammissjoni u l-irtirar kif ukoll ir-rekwiżiti speċifiċi tal-kontabilità, sejrin jiġu stabbiliti mill-Istati Membri nfushom. Għas-Slovenja, il-valur ta' limitu jkun ta' SIT 50 000 000 (madwar EUR 208 000). Mit-62 000 azjenda li jkunu jistgħu jiddeċiedu li jużaw din l-iskema, mistenni li madwar 1 000 jagħżlu li jagħmlu dan. Fil-każ ta' l-Iżvezja, il-valur ta' limitu jkun stabbilit fil-livell ta' SEK 3 000 000 (madwar EUR 300 000). Dan jippermetti lil madwar 630 000 azjenda li jużaw l-iskema, li minnhom madwar 60%, jew 400 000 azjenda, x'aktarx li jagħżlu li jużawha. Sew it-talba tas-Slovenja kif ukoll dik ta' l-Iżvezja jsegwu d-deroga attwali tar-Renju Unit u t-tiġdid propost tagħha. Bħala tali, il-Kummissjoni tista' tappoġġa t-talbiet għad-derogi li għandhom l-għan jissimplifikaw il-proċeduri għall-azjendi ż-żgħar. Ir-regoli għall-iskema fakultattiva ssimplifikata (kontabilità bbażata fuq il-ħlasijiet) ma għandhomx limitu ta' fatturat fil-każ ta' l-Estonja. Minflok, l-użu tagħha huwa ristrett għall-persuni taxxabbli li skond il-liġi ta' l-Estonja huma kklassifikati bħala proprjetarji esklussivi, li minnhom madwar 5 700 huma rreġistrati għall-VAT. Għall-finijiet tat-tassazzjoni diretta, dawn l-azjendi jitħallew jiddikjaraw id-dħul tagħhom skond regoli tal-kontabilità bbażati fuq il-ħlasijiet. Għaldaqstant, jekk jitħallew jiddikjaraw il-VAT abbażi tal-ħlasijiet ukoll, dan jissimplifikalhom l-obbligi tal-kontabilità. Minħabba l-għadd żgħir ta' azjendi li għalihom tapplika l-iskema, u l-benefiċċji ta' simplifika li toffri, il-Kummissjoni hija fil-qagħda li tappoġġa din it-talba għal deroga. |130 | Dispożizzjonijiet eżistenti fil-qasam tal-proposta Id-Deċiżjoni tal-Kunsill 97/375/KE tad-9 ta' Ġunju 1997 li tawtorizza lir-Renju Unit li japplika miżura speċjali li tidderoga mill-Artikolu 17(1) tas-Sitt Direttiva tal-Kunsill (77/388/KEE) fuq l-armonizzazzjoni tal-liġijiet ta' l-Istati Membri dwar taxxi fuq id-dħul mill-bejgħ. Id-Deċiżjoni tal-Kunsill kienet emendata mid-Deċiżjonijiet tal-Kunsill 2000/435/KE tad-29 ta' Ġunju 2000 u 2003/909KE tat-22 ta' Diċembru 2003 u tiskadi fil-31 ta' Diċembru 2006. |141 | Il-konsistenza mal-politiki u l-għanijiet l-oħra ta' l-Unjoni Mhux applikabbli. |KONSULTAZZJONI MAL-PARTIJIET INTERESSATI U EVALWAZZJONI TA’ L-IMPATT |Il-konsultazzjoni mal-partijiet interessati |219 | Mhux rilevanti. |Il-ġbir u l-użu ta' għarfien espert |229 | Ma kienx hemm ħtieġa ta' għarfien espert estern. |230 | L-evalwazzjoni ta' l-impatt Id-Deċiżjoni proposta tirrigwarda miżuri ta' simplifika għall-ħlas tal-VAT għall-azjendi żgħar u ta' daqs medju, u potenzjalment sejra ttejjeb il-qagħda tal-likwidità ta' l-azjendi kkonċernati. F'kull każ l-impatt se jkun limitat minħabba l-ambitu ristrett tad-deroga. |ELEMENTI ĠURIDIċI TAL-PROPOSTA |305 | Sommarju ta’ l-azzjoni proposta Awtorizzazzjoni lir-Renju Unit biex ikompli jidderoga, u għall-Estonja, is-Slovenja u l-Iżvezja li jidderogaw, mill-Artikolu 17(1) tas-Sitt Direttiva tal-Kunsill 77/388/KEE sabiex japplikaw skema fakultattiva ta' kontabilità bbażata fuq il-ħlasijiet, skond liema skema persuna taxxabbli jkun jeħtiġilha tipposponi t-tnaqqis tal-VAT sakemm il-fornitur ikun effettivament tħallas għall-oġġetti jew is-servizzi. |310 | Il-bażi ġuridika L-Artikolu 27(1) tas-Sitt Direttiva tal-Kunsill 77/388/KEE tas-17 ta' Mejju 1977 fuq l-armonizzazzjoni tal-liġijiet ta' l-Istati Membri dwar taxxi fuq id-dħul mill-bejgħ - Sistema komuni ta' taxxa fuq il-valur miżjud: bażi uniformi ta’ stima. |329 | Il-prinċipju tas-sussidjarjetà Il-proposta taqa' taħt il-kompetenza esklussiva tal-Komunità. Għalhekk il-prinċipju tas-sussidjarjetà ma japplikax. |Il-prinċipju ta’ proporzjonalità Il-proposta hija konformi mal-prinċipju tal-proporzjonalità għar-raġuni(jiet) li ġejja/in. |331 | Din id-Deċiżjoni tikkonċerna awtorizzazzjoni mogħtija lil Stat Membru fuq it-talba tiegħu stess u ma tikkostitwixxi l-ebda obbligu. |332 | Minħabba l-ambitu ristrett tad-deroga, il-miżura speċjali hija proporzjonata ma’ l-għan li għandu jinkiseb. |L-għażla ta’ strumenti |341 | L-istrumenti proposti: oħrajn. |342 | Mezzi oħra ma jkunux tajbin għar-raġuni(jiet) li ġejja/in. Skond l-Artikolu 27 tas-Sitt Direttiva tal-Kunsill 77/388/KEE fuq l-armonizzazzjoni tal-liġijiet ta' l-Istati Membri dwar taxxi fuq id-dħul mill-bejgħ, deroga mir-regoli komuni tal-VAT tkun biss possibbli bl-awtorità tal-Kunsill, bi qbil unanimu, fuq proposta mill-Kummissjoni. Deċiżjoni tal-Kunsill hija l-uniku strument addatt billi tista’ tiġi indirizzata lil Stat Membru individwali. |L-IMPLIKAZZJONI GħALL-BAġIT |409 | Il-proposta ma għandha l-ebda effett fuq il-baġit tal-Komunità. |TAGħRIF ADDIZZJONALI |520 | Ir-revoka ta' leġiżlazzjoni eżistenti L-adozzjoni tal-proposta se twassal għar-revoka ta' leġiżlazzjoni eżistenti. |Klawżola ta' eżami/reviżjoni/estinzjoni |Il-proposta tinkludi klawżola ta' estinzjoni. |1.  Proposta għalDEĊIŻJONI TAL-KUNSILLli tawtorizza lill-Estonja, lis-Slovenja u lir-Renju Unit li japplikaw miżura speċjali li tidderoga mill-Artikoli 17(1) tas-Sitt Direttiva tal-Kunsill 77/388/KEE fuq l-armonizzazzjoni tal-liġijiet ta' l-Istati Membri dwar taxxi fuq id-dħul mill-bejgħIL-KUNSILL TA' L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea,Wara li kkunsidrat is-Sitt Direttiva tal-Kunsill 77/388/KEE tas-17 ta' Mejju 1977 fuq l-armonizzazzjoni tal-liġijiet ta' l-Istati Membri dwar taxxi fuq id-dħul mill-bejgħ - Sistema komuni ta' taxxa fuq il-valur miżjud: bażi uniformi ta’ stima[1], u b’mod partikolari l-Artikolu 27(1) tiegħu,Wara li kkunsidra l-proposta mill-Kummissjoni[2],Billi:(1) Id-Deċiżjoni tal-Kunsill 97/375/KE[3] tawtorizza lir-Renju Unit, skond il-proċedura stabbilita fl-Artikolu 27 tad-Direttiva 77/388/KEE, li japplika miżura speċjali li tidderoga mill-Artikolu 17(1) tad-Direttiva imsemmija biex iħaddem skema fakultattiva li fiha t-taxxa jingħata kont tagħha abbażi tal-ħlasijiet li jkunu ħarġu u dawk li daħlu (kontabilità bbażata fuq il-ħlasijiet). Skond dik l-iskema bbażata fuq il-ħlasijiet, id-dritt tat-tnaqqis tal-VAT ta' l- input min-naħa tal-persuni taxxabbli, li jagħtu kont tal-VAT ta' l- output għall-oġġetti u s-servizzi li jfornu meta jkunu rċevew il-ħlas tal-prezz min-naħa tal-klijenti tagħhom, skond it-tieni inċiż tat-tielet subparagrafu ta' l-Artikolu 10(2) tad-Direttiva msemmija, jista' jiġi pospost mir-Renju Unit, b'deroga mill-Artikolu 17(1) tad-Direttiva msemmija, sakemm il-VAT ta' l- input ikun tħallas lill-fornitur.(2) Permezz ta’ ittra rreġistrata mis-Segretarjat Ġenerali tal-Kummissjoni fis-26 ta’ Jannar 2006, ir-Renju Unit talab għal estensjoni ta' tliet snin ta' dik id-deroga mill-Artikolu 17(1) tad-Direttiva 77/388/KEE. Ir-Renju Unit talab ukoll li l-limitu tal-fatturat għall-iskema ssimplifikata bbażata fuq il-ħlasijiet jiżdied minn GBP 660 000 għal GBP 1 350 000.(3) Permezz ta’ ittra rreġistrata mis-Segretarjat Ġenerali tal-Kummissjoni fil-31 ta' Awissu 2006, l-Estonja talbet deroga mill-Artikolu 17(1) tad-Direttiva 77/388/KEE biex il-VAT tkun tista' titnaqqas mill-persuna taxxabbli meta jitħallas il-fornitur. Dan il-posponiment tat-tnaqqis sejjer japplika biss skond skema ssimplifikata ta' kontabilità bbażata fuq il-ħlasijiet li fiha l-persuni taxxabbli jagħtu kont tal-VAT ta' l- output għall-oġġetti u s-servizzi tagħhom meta jirċievu l-ħlas min-naħa tal-klijenti tagħhom, skond it-tieni inċiż tat-tielet subparagrafu ta' l-Artikolu 10(2) tad-Direttiva msemmija. L-Estonja talbet li l-iskema ta' kontabilità bbażata fuq il-ħlasijiet tkun ristretta għall-persuni taxxabbli li l-liġi ta' l-Estonja tikklassifikahom bħala proprjetarji esklussivi.(4) Permezz ta’ ittra rreġistrata mis-Segretarjat Ġenerali tal-Kummissjoni fis-27 ta' Ġunju 2006, is-Slovenja talbet deroga mill-Artikolu 17(1) tad-Direttiva 77/388/KEE biex il-VAT tkun tista' titnaqqas mill-persuna taxxabbli meta jitħallas il-fornitur. Dan il-posponiment tat-tnaqqis sejjer japplika biss skond skema ssimplifikata ta' kontabilità bbażata fuq il-ħlasijiet li fiha l-persuni taxxabbli jagħtu kont tal-VAT ta' l- output għall-oġġetti u s-servizzi tagħhom meta jirċievu l-ħlas min-naħa tal-klijenti tagħhom, skond it-tieni inċiż tat-tielet subparagrafu ta' l-Artikolu 10(2) tad-Direttiva msemmija. Is-Slovenja talbet li l-limitu tal-fatturat għall-iskema ssimplifikata tagħha bbażata fuq il-ħlasijiet jiġi stabbilit fil-livell ta' SIT 50 000 000.(5) Permezz ta’ ittra rreġistrata mis-Segretarjat Ġenerali tal-Kummissjoni fis-6 ta' April 2006, l-Iżvezja talbet deroga mill-Artikolu 17(1) tad-Direttiva 77/388/KEE biex il-VAT tkun tista' titnaqqas mill-persuna taxxabbli meta jitħallas il-fornitur. Dan il-posponiment tat-tnaqqis sejjer japplika biss skond skema ssimplifikata ta' kontabilità bbażata fuq il-ħlasijiet li fiha l-persuni taxxabbli jagħtu kont tal-VAT ta' l- output għall-oġġetti u s-servizzi tagħhom meta jirċievu l-ħlas min-naħa tal-klijenti tagħhom, skond it-tieni inċiż tat-tielet subparagrafu ta' l-Artikolu 10(2) tad-Direttiva msemmija. L-Iżvezja talbet li l-limitu tal-fatturat għall-iskema ssimplifikata tagħha bbażata fuq il-ħlasijiet jiġi stabbilit fil-livell ta' SEK 3 000 000.(6) Skond l-Artikolu 27(2) tad-Direttiva 77/388/KEE, il-Kummissjoni infurmat lill-Istati Membri l-oħra, permezz ta' ittra tas-6 ta' Ottubru 2006 dwar it-talba li tressqet mill-Estonja, permezz ta' ittra tas-6 ta' Ottubru 2006 dwar it-talba li tressqet mis-Slovenja, permezz ta' ittra ta' l-4 ta' Ottubru 2006 dwar it-talba li tressqet mill-Iżvezja, u permezz ta' ittra tas-6 ta' Ottubru 2006 dwar dik li tressqet mir-Renju Unit. Permezz ta' ittra tas-6 ta' Ottubru 2006, il-Kummissjoni nnotifikat lill-Iżvezja, u permezz ta' ittri tad-9 ta' Ottubru 2006, innotifkat lill-Estonja, lis-Slovenja u lir-Renju Unit, li kellha l-informazzjoni kollha li kienet tqisha meħtieġa għall-valutazzjoni tat-talbiet rispettivi tagħhom.(7) L-iskema ta' kontabilità bbażata fuq il-ħlasijiet hija miżura ta' simplifika għall-azjendi żgħar u ta' daqs medju. Fil-każ tar-Renju Unit, iż-żieda tal-livell massimu għall-iskema ssimplifikata sejjer iħalli lil għadd akbar ta' azjendi jagħżlu l-iskema. Iż-żieda tal-limitu tal-fatturat potenzjalment jestendi l-iskema għal 57 000 azjenda addizzjonali. Id-deroga mitluba mill-Estonja sejra tippermetti lil 5 700 azjenda użaw l-iskema ta' kontabilità bbażata fuq il-ħlasijiet. Fil-każ tas-Slovenja, 62 000 azjenda sejrin ikunu jistgħu jagħżlu li jużaw l-iskema ta' kontabilità bbażata fuq il-ħlasijiet. Fil-każ ta' l-Iżvezja, l-iskema sejra tkun għad-dispożizzjoni ta' 630 000 azjenda.(8) Id-derogi ta' l-Estonja, is-Slovenja, l-Iżvezja u r-Renju Unit huma aċċettabbli fid-dawl tal-perċentwal ta' l-azjendi eliġibbli li jistgħu jagħżlu din l-iskema ssimplifikata, u t-tul limitat ta' żmien.(9) Id-deroga kkonċernata ma taffettwax l-ammont komprensiv tad-dħul għall-Istati Membri mit-taxxa miġbura fl-istadju tal-konsum aħħari, u b'konsegwenza ma jkollhiex effett negattiv fuq ir-riżorsi proprji tal-Komunità Ewropea li jidħlu mill-VAT.ADOTTA DIN ID-DEĊIŻJONI:Artikolu 1B'deroga mill-Artikolu 17(1) tas-Sitt Direttiva tal-Kunsill (77/388/KEE), l-Estonja, is-Slovenja, l-Iżvezja u r-Renju Unit huma awtorizzati jipposponu d-dritt tat-tnaqqis tat-taxxa ta' l- input tal-persuni taxxabbli, kif definit fit-tieni paragrafu, sakemm it-taxxa ta' l- input tkun tħallset lill-fornituri tagħhom.Il-persuni taxxabbli kkonċernati jeħtiġilhom jużaw skema li fiha jagħtu kont tal-VAT ta' l- output għall-oġġetti u s-servizzi tagħhom meta jkunu rċevew il-ħlas mingħand il-klijenti tagħhom. Jeħtiġilhom ikollhom fatturat annwali ta' mhux aktar minn SIT 50 000 000 għas-Slovenja, SEK 3 000 000 għall-Iżvezja u GBP 1 350 000 għar-Renju Unit, jew, fil-każ ta' l-Estonja, jeħtiġilhom ikunu rreġistrati bħala proprjetarju esklussiv.Artikolu 2Id-Deċiżjoni 97/375/KE hija rrevokata.Artikolu 3Din id-Deċiżjoni għandha tiskadi fil-31 ta' Diċembru 2009.Artikolu 4Din id-Deċiżjoni hija indirizzata lir-Repubblika ta' l-Estonja, ir-Repubblika tas-Slovenja, ir-Renju ta' l-Iżvezja u r-Renju Unit tal-Gran Brittanja u l-Irlanda ta' Fuq.Magħmula fi Brussell,Għall-KunsillIl-President, [1] ĠU L 145, 13.6.1977, p.1. Id-Direttiva kif emendata l-aħħar bid-Direttiva 2006/69/KE (ĠU L 221, 12.8.2006, p. 9).[2] ĠU C [...], [...], p. [...].[3] ĠU L 158, 17.6.1997, p. 43. Id-Deċiżjoni kif emendata l-aħħar bid-Deċiżjoni 2003/909/KE (ĠU L 342, 30.12.2003, p. 49).